ሰሞኑን ግን በአካባቢው በተነሳው ብጥብጥ በሆቴላቸው ላይ ከፍተኛ የሆነ ጉዳት ከመድረሱም በላይ ከፍተኛ የሆነ ዝርፊያ ተፈጽሞበታል፡፡ የውጭ ቱሪስቶችን ይዘው የመጡ ብዛት ያላቸው ተሽከርካሪዎች ተቃጥለዋል፡፡ የሆቴሉ ንብረቶች ተዘርፈዋል፡፡ ‹‹አምቦ የሰላምና የፍቅር አምባ›› በምትባለዋ ከተማ፡፡ በሆቴሉ የመኪና ማቆሚያ ቦታ የቆሙ በርካታ ተሽከርካሪዎች ተቃጥለው ለሚያይ ሰው አካባቢው ጦርነት የተካሄደበት ቦታ ይመስላል፡፡ የሆቴሉ ሦስት የተለያዩ ክፍሎች ወድመዋል፡፡ የሕንፃው መስተዋቶች ረግፈዋል፡፡ በሆቴሉ ውስጥ የሚገኙ ዕቃዎች በአብዛኛው ተዘርፈዋል ማለት ይቻላል፡፡ አካባቢውን በሚገባ ተዟዙሬ እንዳየሁት ለተቃውሞ አደባባይ የወጡ የሁለተኛ ደረጃና የዩኒቨርሲቲ ተማሪዎችን ጥያቄ ከለላ በማድረግ በአበበች መታፈሪያ ሆቴልም ሆነ በሌሎች ተቋማትና ተሽከርካሪዎች ላይ የደረሰው ውድመት ከወረበላነት በላይ ነበር፡፡ በበኩሌ መብት ወይም ሌላ ጥያቄ ያለው ማንኛውም ወገን ጥያቄውን ለሚመለከተው አካል በሰላማዊ መንገድ ማቅረብ እንደሚገባው አምናለሁ፡፡ ነገር ግን በኃይል እንዲህ ያለ ተግባር መፈጸም ፖለቲካዊ ወይም ሌላ ጥያቄ ሳይሆን ሽብር ነው፡፡ በአምቦ ከተማ በበርካታ ባለንብረቶች ላይ ጉዳት ደርሷል፡፡ ይህ ጉዳት እጅግ የሚያሳዝን ነው፡፡ ፍርድ ቤት ሳይቀር ወድሟል፡፡
